b'\n_START_ARTICLE_\nRaymond Daveluy\n_START_PARAGRAPH_\nJoseph Eug\xc3\xa8ne Raymond Marie Daveluy (23. joulukuuta 1926 Victoriaville, Quebec \xe2\x80\x93 1. syyskuuta 2016) oli kanadalainen urkuri ja s\xc3\xa4velt\xc3\xa4j\xc3\xa4. H\xc3\xa4n aloitti opintonsa vuonna 1937 is\xc3\xa4ns\xc3\xa4 johdolla ja jatkoi niit\xc3\xa4 opiskelemalla vuosina 1939\xe2\x80\x931946 musiikin teoriaa Gabriel Cussonin ja 1942\xe2\x80\x931948 urkujensoittoa Conrad Letendren johdolla. Vuonna 1948 Daveluy voitti Prix d\xe2\x80\x99Europen. H\xc3\xa4n jatkoi urkujensoittojen opiskelua New Yorkissa Hugh Gilesin johdolla._NEWLINE_Daveluy aloitti vuonna 1946 esiintymisen resitaaleissa Pohjois-Amerikassa ja Euroopassa. H\xc3\xa4n esiintyi my\xc3\xb6s solistina orkesterin kanssa, osallistui useille festivaaleille ja toimi useiden kirkkojen urkurina. Daveluylla oli my\xc3\xb6s merkitt\xc3\xa4v\xc3\xa4 ura pedagogina. H\xc3\xa4n oli vuosina 1965\xe2\x80\x931971 Acad\xc3\xa9mie de musique du Qu\xc3\xa9becin puheenjohtajana sek\xc3\xa4 vuosina 1967\xe2\x80\x931970 Conservatoire de musique du Qu\xc3\xa9becin avustavana johtajana ja 1974\xe2\x80\x931978 sen johtajana. Vuosina 1970\xe2\x80\x931974 Daveluy johti Trois-Rivi\xc3\xa8resin konservatoriota. H\xc3\xa4n toimi tuomarina useissa kansainv\xc3\xa4lisiss\xc3\xa4 urkukilpailuissa eri maissa._NEWLINE_Daveluyn oppilaita olivat Pierre-Yves Asselin, Paul Crawford, Mireille Lagac\xc3\xa9, Lucienne L\xe2\x80\x99Heureux-Arel ja Rachel Laurin. Daveluysta tehtiin vuonna 1980 Kanadan ritarikunnan j\xc3\xa4sen. Marie Daveluy oli h\xc3\xa4nen siskonsa. H\xc3\xa4n oli naimisissa pianisti Hilda Metcalfen kanssa, ja h\xc3\xa4nen isois\xc3\xa4ns\xc3\xa4 Adolphe Daveluy perusti Daveluyvillen l\xc3\xa4hell\xc3\xa4 Trois-Rivi\xc3\xa8resia.'